Pernille Sams (KF), 1997-11-04:
Fremover er der kun én uddannelsesvej for de registrerede revisorer, og det er kun naturligt, at også eksamensforholdene nu bringes på plads, så Revisorkommissionen også skal afholde kvalifikationseksamen for de registrerede revisorer, således som de gør for de statsautoriserede.
I den forbindelse har de registrerede revisorer ønsket, at ikrafttrædelsestidspunktet blev fremrykket, fordi de ønsker at kunne afholde kvalifikationseksamen allerede i foråret 1998.
For os lyder det som et rimeligt ønske, som ikke skulle være så svært at efterkomme, og det synes vi regeringen skulle tage med i sine overvejelser.
Det ønske afviste regeringen i 1994 med den begrundelse, at Revisorkommissionen ikke forestod eksamensafholdelse for registrerede revisorer; men man kan jo roligt konstatere, at med lovforslaget bortfalder denne begrundelse, og derfor må tiden også være inde til at skabe parallelitet.
Vi kan støtte lovforslaget.
Trods mange store løfter er det endnu ikke lykkedes regeringen at komme blot lidt af det administrative bøvl, som virksomhederne til daglig skal leve med, til livs.
For os at se har regeringen hverken viljen eller evnen.
Ordene er pæne nok, men når det kommer til handling, går det helt i sort.
Rapport på rapport og undersøgelse på undersøgelse har påvist, at det stadig er de administrative byrder, som belaster virksomhederne allermest og derfor skader konkurrenceevnen.
Senest er der her i oktober kommet en rapport fra de registrerede revisorer, som undersøgte vilkårene for små og mellemstore virksomheder, og her kom lettelse af de administrative byrder ind på en klar førsteplads, når der blev spurgt, hvad der især skulle til for at forbedre erhvervslivets vilkår.
Ingen anden enkeltstående faktor blev tillagt tilnærmelsesvis samme forholdsmæssige betydning. Dansk Handel og Service laver årligt en undersøgelse af omfanget af de administrative byrder.
Dette års undersøgelse blev offentliggjort i sidste uge, og også her var tendensen helt tydelig: 81 pct. af virksomhederne betragter de administrative byrder som noget belastende.
Når regeringen - senest i statsministerens åbningstale - fremhæver, at den i de seneste år har taget en række initiativer til at mindske de administrative byrder,
må vi blot konstatere, at sammenlagt, netto, er disse initiativer ikke slået igennem.
Det samlede antal byrder på virksomhederne er steget, og regeringens vilje til virkelig at gøre noget har ikke i tilstrækkeligt omfang været til stede.
Testpanelet er et af disse initiativer, som regeringen har iværksat.
I princippet kunne det have fungeret godt, men det har ikke haft nogen som helst reel effekt
, da regeringen ikke har haft viljen til at bruge det som det effektive redskab, det kunne være. Som bekendt nedsatte Erhvervsministeriet panelet i 1996.
Det består af 200 virksomheder, og det skulle give information om de administrative konsekvenser for
erhvervslivet, inden ny lovgivning blev vedtaget.
Alligevel ser vi, at i sidste folketingssamling vurderede testpanelet kun seks ud af i alt 277 fremsatte lovforslag.
Testpanelet har indtil videre kun vurderet de nye lovforslag, som regeringen selv har ønsket og selv har udvalgt fra ministerierne, og de deltagende ministerier har ikke været forpligtet til at sende alle relevante love eller bekendtgørelser til panelet.
De har kunnet udtage politisk følsomme lovforslag og hastelovgivning, som man af en eller anden grund ikke ønskede vurderet af panelet.
Her tænker jeg selvfølgelig ikke mindst på ændringen i arbejdsmiljøloven i maj måned, som pålagde virksomhederne betydelige nye byrder, og som ikke blev forelagt testpanelet.
panelets vurdering i lovforslagets bemærkninger, og det mener vi også er en fejl.
Så alt i alt må vi i dag konstatere, at en ellers god idé ikke fungerer.
Vores beslutningsforslag sikrer, at testpanelet kommer til at virke effektivt og i overensstemmelse med den oprindelige idé, som var god, ved at kræve, at virksomhedernes byrder vurderes i al lovgivning, som er relevant, i alle de relevante ministerier, og at resultatet altid tages med i bemærkningerne til lovforslaget.
Den pågældende minister skal endvidere altid give sin vurdering af de administrative byrder set i forhold til lovens formål.
Jeg synes, det er fint, at erhvervsministeren i dag har bebudet, at han vil videreudvikle testpanelet.
og det er et udmærket signal, at man nu vil udvide dets virke fra den 1. december.
Men med de forbehold, ministeren samtidig har taget, virker det allerede på forhånd som et forholdsvis uambitiøst forslag om udvidelse, som endnu en gang godt kan risikere at ende med, at regeringens manglende vilje til at gøre noget virkelig effektivt ved de administrative byrder bliver afsløret.
Det lyder, som om man stadig forsøger at finde en mellemvej, så man selv kan sortere, hvad man ønsker prøvet, og hvad man ønsker offentliggjort, og at det i ministerens tanke stadig kun er et arbejdsredskab for regeringen.
Det burde selvfølgelig være et arbejdsredskab for Folketinget også.
Der er i det hele taget en lang række af de forhold, som ministeren har nævnt, som godt kan virke meget indskrænkende for de nye tanker, ministeren har omkring panelet.
Så lad os se, hvad der kommer ud af det.
Jeg håber da, at ministeren vil overveje vores forslag, for det kunne da i hvert fald med ét slag gøre testpanelet virkningsfuldt og relevant.